Title: ประกาศกรมการค้าภายใน เรื่อง หลักเกณฑ์ วิธีการ และเงื่อนไขเกี่ยวกับการแจ้งไม่ดำเนินกิจการ หรือหยุดดำเนินกิจการคลังสินค้า กิจการไซโล หรือกิจการห้องเย็น

ประกาศกรมการค้าภายใน

ประกาศกรมการค้าภายใน
เรื่อง หลักเกณฑ์ วิธีการ
และเงื่อนไขเกี่ยวกับการแจ้งไม่ดำเนินกิจการ
หรือหยุดดำเนินกิจการคลังสินค้า
กิจการไซโล หรือกิจการห้องเย็น

อาศัยอำนาจตามความในมาตรา ๕๖ (๑)
แห่งพระราชบัญญัติคลังสินค้า ไซโล และห้องเย็น พ.ศ. ๒๕๕๘ อธิบดีกรมการค้าภายใน
ออกประกาศไว้ ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ผู้ประกอบกิจการคลังสินค้า
กิจการไซโล
หรือกิจการห้องเย็นผู้ใดที่ประสงค์จะไม่ดำเนินกิจการภายในเก้าสิบวันนับแต่วันที่ได้รับใบอนุญาต
หรือประสงค์จะหยุดดำเนินกิจการติดต่อกันเกินกว่าหนึ่งร้อยแปดสิบวันให้แจ้งต่ออธิบดี
ก่อนสิ้นระยะเวลาดังกล่าว โดยระบุเหตุผลและความจำเป็นแห่งการนั้น
และระยะเวลาที่ประสงค์จะไม่ดำเนินกิจการหรือหยุดดำเนินการกิจการ ตามแบบแจ้งความประสงค์ไม่ดำเนินกิจการ
หรือแบบแจ้งความประสงค์หยุดดำเนินกิจการ แล้วแต่กรณี ท้ายประกาศนี้
พร้อมแนบสำเนาใบอนุญาตประกอบกิจการ

ข้อ
๓  การแจ้งตามข้อ ๒
ให้ยื่นต่อพนักงานเจ้าหน้าที่ ณ สถานที่ราชการ ดังต่อไปนี้
(๑)
กรณีมีสำนักงานตั้งอยู่ในกรุงเทพมหานคร ให้ยื่น ณ กรมการค้าภายใน กระทรวงพาณิชย์
(๒)
กรณีมีสำนักงานตั้งอยู่ในจังหวัดอื่น นอกจากกรุงเทพมหานคร ให้ยื่น ณ
สำนักงานพาณิชย์จังหวัดแห่งท้องที่ที่สำนักงานตั้งอยู่
การแจ้งตามวรรคหนึ่ง
จะแจ้งโดยทางไปรษณีย์ลงทะเบียนตอบรับ ทางโทรสาร หรือทางข้อมูลอิเล็กทรอนิกส์ก็ได้
โดยให้ถือวันที่ได้ประทับตราประจำวัน ณ ที่ทำการไปรษณีย์ต้นทางเป็นวันแจ้ง ในกรณีที่แจ้งทางโทรสารจะถือวันที่ได้รับโทรสารเป็นวันแสดงเจตนาในการแจ้ง
ในกรณีการแจ้งข้อมูลทางอิเล็กทรอนิกส์ให้ถือวันที่ข้อมูลอิเล็กทรอนิกส์ได้เข้าสู่ระบบข้อมูลของกรมการค้าภายใน
กระทรวงพาณิชย์ เป็นวันแสดงเจตนาในการแจ้ง
การแจ้งทางโทรสารตามวรรคสองจะสมบูรณ์ก็ต่อเมื่อผู้ประกอบกิจการคลังสินค้า
กิจการไซโล หรือกิจการห้องเย็นได้ส่งต้นฉบับให้อธิบดีแล้ว
ให้ผู้ประกอบกิจการคลังสินค้า
กิจการไซโล
หรือกิจการห้องเย็นตามวรรคหนึ่งที่ประสงค์จะแจ้งทางข้อมูลอิเล็กทรอนิกส์ลงนามในบันทึกแสดงความตกลงในการแจ้งทางข้อมูลอิเล็กทรอนิกส์
ตามหลักเกณฑ์และวิธีการที่อธิบดีกำหนด

ข้อ
๔  เมื่อพนักงานเจ้าหน้าที่ได้รับแจ้งการไม่ดำเนินกิจการหรือการหยุดดำเนินกิจการตามข้อ
๒ แล้ว ให้รายงานอธิบดีทราบ

ประกาศ ณ วันที่ ๔
เมษายน พ.ศ. ๒๕๕๙
วิบูลย์ลักษณ์  ร่วมรักษ์
อธิบดีกรมการค้าภายใน

[เอกสารแนบท้าย]

๑. แบบแจ้งความประสงค์ไม่ดำเนินกิจการ
๒. แบบแจ้งความประสงค์หยุดดำเนินกิจการ

(ดูข้อมูลจากภาพกฎหมาย)

ชวัลพร/ปริยานุช/จัดทำ
๑๑ พฤษภาคม
๒๕๕๙

นุสรา/ตรวจ
๑๖ มิถุนายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๐๑ ง/หน้า ๓๗/๔ พฤษภาคม ๒๕๕๙